PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Propunerii legislative pentru modificarea şi completarea Legii nr.182/2000
 privind protejarea patrimoniului cultural naţional mobil, republicată

Propunerea legislativă pentru modificarea şi completarea Legii nr.182/2000 privind protejarea patrimoniului cultural naţional mobil, republicată, a fost transmisă la Comisie cu adresa  nr. P. l. - x  275 din 3 mai 2010 şi înregistrată la Comisie cu nr. 30/378/03.05.2010.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru  învăţământ, ştiinţă, tineret şi sport şi Comisiei juridice, de disciplină şi imunităţi, care au avizat favorabil iniţiativa legislativă. În redactarea acestui raport, Comisia a ţinut cont de avizul favorabil nr. 1302/12.11.2009, emis de Consiliul Legislativ şi de Punctul de vedere al Guvernului nr. 194/25.01.2010, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria  legilor ordinare. 


Propunerea legislativă a fost respinsă de Senat în şedinţa din 26 aprilie 2010, în calitate de primă Cameră sesizată.


Propunerea legislativă a fost dezbătută în şedinţele Comisiei din zilele de 8 iunie şi 19 octombrie 2010. 


În conformitate cu prevederile art. 54 din Regulamentul Camerei Deputaţilor, republicat, din partea Guvernului a participat la lucrările Comisiei, domnul Vasile Timiş, secretar de stat în Ministerul Culturii şi Patrimoniului Naţional.

Iniţiativa legislativă are ca obiect de reglementare modificarea art. 12 din Legea nr. 182/2000 privind protejarea patrimoniului cultural naţional mobil, republicată, vizând, în fapt, instituirea unui sistem suplimentar de clasare a bunurilor culturale, ce nu se regăsesc înscrise în anexă. 

La lucrările Comisiei au fost prezenţi 14 deputaţi, din totalul de 19 membri ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului. 

Potrivit prevederilor art. 75 din Constituţia României, republicată, şi ale art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea  Propunerii legislative pentru modificarea şi completarea Legii nr.182/2000 privind protejarea patrimoniului cultural naţional mobil, republicată, având în vedere următoarea motivaţie: aşa cum se arată şi în Punctul de vedere al Guvernului considerăm că este incorectă afirmaţia din expunerea de motive conform căreia „legislaţia naţională reglementează doar regimul juridic al bunurilor aparţinând patrimoniului cultural naţional, tezaur şi fond, fără a acorda o atenţie deosebită procedurii de clasare a acestora”,  în fapt, procedura de clasare este reglementată atât de prevederile art.11-18 ale Legii nr.182/2000, cât şi de normele subsecvente, aprobate prin Hotărârea Guvernului nr. 886/2008 pentru aprobarea normelor de clasare a bunurilor culturale mobile. Trebuie să menţionăm de asemenea şi faptul că Ministerul Culturii şi Patrimoniului Naţional are în vedere elaborarea unui  proiect legislativ ce vizează modificarea Legii nr. 182/2000 privind protejarea patrimoniului cultural naţional iar, odată cu dezbaterea acestuia în Comisie, vor fi analizate toate aspectele semnificative precum şi eventualele imperfecţiuni ale actului normativ în vigoare.

